Framsókn, Rödd unga fólksins og Sjálfstæðisflokkurinn mynduðu nýjan meirihluta í Grindavík í gær. Miðflokkurinn sem hlaut langmest fylgi náði ekki að mynda meirihluta með hinum flokkunum. Hallfríður Hólmgrímsdóttir, oddviti Miðflokksins segir að flokkurinn ætli að gera sitt allra besta til að halda nýjum meirihluta á tánum.
Stefnuskrárnar eru keimlíkar þannig það skiptir ekki öllu máli hver fer með valdið. Það skiptir bara máli hvort að flokkunum sé treyst að standa við gefin loforð. Þess vegna unnum við kannski þennan kosningasigur því að fólk treysti okkur til að standa við gefin loforð.
Hjálmar Hallgrímsson, fulltrúi Sjálfstæðisflokksins, segir nýjan meirihluta sterkan en þau eru með fjóra af sjö bæjarfulltrúum í Grindavík. Þarfaverk bíði komandi bæjarstjórnar sem ekki hægt sé að þrasa yfir heldur þurfi að ganga strax til verks.
Við erum bara að vinna áfram þá hluti sem við vorum með í vinnslu. Nú við erum bara vakandi yfir þessum jarðhræringum hér. Þurfum að taka tilit til þess. Það er bara eitthvað sem við vinnum áfram. Það var endurráðning á bæjarstjóranum og við erum með þetta allt í vinnslu.
Rödd unga fólksins kemur nýr inn í meirihlutann. Helga Dís Jakobsdóttir, fulltrúi flokksins, segist afar ánægð með nýjan meirihluta. Flokkurinn ætli að leggja áherslu á umhverfis- og loftslagsmál og það sem snúi að unga fólkinu í Grindavík. Miðflokkurinn sóttist eftir samstarfi með Rödd unga fólksins eftir kosningar en að sögn Helgu gekk það ekki upp vegna skorts á trausti og ágreinings um málefni.
Það eru allir flokkar sammála um 80-90% af málefnum og verkenfum sem þarf að fara í á kjörtímabilinu en þetta er spurning um hvaða aðferðafræði á að nota og hvernig á að fara að hlutunum.